'Bruin mense bly altyd agter' | Netwerk24
'Bruin mense bly altyd agter'
Deur Romano Claassen, CPUT 29 April 2019 10:18
Dit is presies 25 jaar dat ons in 'n demokratiese Suid-Afrika woon.
Destyds in 1994 het mense gedink alles gaan verander en dat demokrasie 'n nuwe begin vir Suid-Afrika beteken. Enige trotse landsburger sou daarmee kon saamstem.
Daar is groot beloftes aan die mense van die land gemaak, maar min daarvan is suksesvol uitgevoer.
Dit maak steeds seer
Dit lyk asof Suid-Afrika agteruit beweeg pleks van vorentoe. Die seer van die verlede duur voort. Armoede, rassisme, diskriminasie, propaganda, moord, verkragting, ongewenste swangerskappe, inbrake, ensovoorts, is steeds aan die orde van die dag.
Maar wat het werklik daartoe gelei?
Wie moet die skuld dra? Diegene wat in beheer is, wat die besluite neem en die wette maak? En die swak beplanning doen?
Die land, dorpe en gemeenskappe word daagliks deur armoede in die gesig gestaar. Wie word die meeste daardeur geraak?
Die bruin mense. Weens swart ekonomiese bemagtiging bly bruin mense altyd agter.
As dit by die aanstelling van personeel kom, moet daar van elke ras 'n sekere persentasie aangestel word, van wie die meeste swart mense is. Op aansoekvorms moet jy jou ras aandui en watter taal jy praat.
Maar maak dit regtig saak as 'n mens na die groter prentjie kyk?
Ras en taal bly 'n kwessie!
Ras en taal is nie meer veronderstel om 'n kwessie te wees nie, want ons lewe in 'n land waar almal veronderstel is om gelyk te wees, ongeag jou velkleur, geslag, geloof of taal.
Soveel vrae ontstaan, veral by ons jong mense. Kan Suid-Afrika as land verbeter? Kan gelykheid herstel word? Die lys gaan aan.
Dit is duidelik dat Suid-Afrika nuwe leiers nodig het. Leiers wat kan staan vir die land en die land kan regruk. Leiers wat sal verseker dat die verlede nie herhaal word nie.
Suid-Afrika is so 'n mooi land, so ryk aan geskiedenis en mooi herinneringe. Maar met die leiers wat tans in beheer is, weet 'n mens nie meer so mooi nie. Kan Suid-Afrika nog 'n land genoem word?
Mense protesteer gereeld vir beter dienslewering en regverdigheid, maar al hul pogings val op dowe ore. Ons leiers luister nie. Dit het tyd geword dat die regte prosedure gevolg word om ons land weer op die been te bring. Mense moet veilig voel en gelukkig wees in Suid-Afrika.